Národná rada Slovenskej republiky

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## **IV. volebné obdobie**

Číslo: 1272/2008

**693a**

# **S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona o poplatku za udržiavanie platnosti patentu, o poplatku za udržiavanie platnosti európskeho patentu s účinkami pre Slovenskú republiku a o poplatku za udržiavanie platnosti dodatkového ochranného osvedčenia na liečivá a výrobky na ochranu rastlín a o zmene niektorých zákonov** (tlač **693**) **v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre hospodársku politiku ako gestorský (ďalej len „gestorský výbor“) k vládnemu návrhu zákona o poplatku za udržiavanie platnosti patentu, o poplatku za udržiavanie platnosti európskeho patentu s účinkami pre Slovenskú republiku a o poplatku za udržiavanie platnosti dodatkového ochranného osvedčenia na liečivá a výrobky na ochranu rastlín a o zmene niektorých zákonov (tlač **693**) v druhom čítaní v súlade s § 79 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) podáva Národnej rade Slovenskej republiky spoločnú správu výborov.

**I.**

Národná rada Slovenskej republiky uznesením č. 977 z 10. septembra 2008 pridelila vládny návrh zákona o poplatku za udržiavanie platnosti patentu, o poplatku za udržiavanie platnosti európskeho patentu s účinkami pre Slovenskú republiku a o poplatku za udržiavanie platnosti dodatkového ochranného osvedčenia na liečivá a výrobky na ochranu rastlín a o zmene niektorých zákonov (tlač **693**) na prerokovanie v druhom čítaní vo výboroch do 20. októbra 2008 a v gestorskom výbore do 21. októbra 2008:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie, rozpočet a menu a

Výboru Národnej rady Slovenskej republiky pre hospodársku politiku.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Vládny návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 454 zo 14. októbra 2008.
* Výbor Národnej rady Slovenskej republiky pre financie, rozpočet a menu uznesením č. 374 z 15. októbra 2008.
* Výbor Národnej rady Slovenskej republiky pre hospodársku politiku uznesením č. 407 zo 14. októbra 2008.

**IV.**

Z uznesení výborov Národnej rady Slovenskej republiky pod bodom III tejto správy vyplývajú tieto pozmeňujúce návrhy a doplňujúce návrhy:

1. V čl. I § 8 ods. 4 v druhej a tretej vete sa termín “penále” nahrádza termínom “príplatok”.

Ide o legislatívno-technickú pripomienku, ktorou sa sleduje zosúladenie s terminológiu článku 5bis ods. 1 Parížskeho dohovoru na ochranu priemyselného vlastníctva.

Výbor NR SR pre financie, rozpočet a menu

***Gestorský výbor odporúča schváliť***

1. V čl. I  § 8 ods. 4 v druhej a tretej vete sa termín “penále” nahrádza termínom “príplatok k poplatku”.

Ide o legislatívno-technickú pripomienku, ktorou sa sleduje zosúladenie s terminológiu článku 5bis ods. 1 Parížskeho dohovoru na ochranu priemyselného vlastníctva.

Ústavnoprávny výbor NR SR

***Gestorský výbor odporúča neschváliť***

1. V čl. I § 8 ods. 5 sa slová „dal ponuku licencie8)“ nahrádzajú slovami „podal na úrade písomné vyhlásenie, že komukoľvek poskytne právo na využívanie vynálezu za primeranú úhradu za podmienok ustanovených v osobitnom predpise 8)“.

Legislatívna skratka „ponuka licencie“ nie je v tomto návrhu zákona ustanovená, preto je potrebné uviesť celý pojem ako je ustanovený v § 25 zákona č. 435/2001 Z. z. o patentoch ... Zároveň ide o precíznejšie prepojenie na patentový zákon, ktorý v § 25 podrobne upravuje podmienky, za ktorých možno ponúknuť licenciu.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

***Gestorský výbor odporúča schváliť***

1. V čl. I § 9 ods. 2 sa slová „50 Sk“ nahrádzajú slovami „1,65 eur“.

Vzhľadom na to, že predpokladaná účinnosť zákona nastane až v roku 2009, kedy v súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov bude zákonnou menou mena euro, je potrebné uviesť všetky sumy v návrhu zákona v mene euro. Spôsob prepočtu sumy preplatku, ktorá sa nevracia, zo slovenských korún na euro zodpovedá spôsobu, akým bola táto suma prepočítaná pri novelizácii zákona Národnej rady Slovenskej republiky č. 145/1995 Zb. o správnych poplatkoch v znení neskorších predpisov v súvislosti s prechodom na euro.

Výbor NR SR pre hospodársku politiku

***Gestorský výbor odporúča schváliť***

1. V čl. I § 11 sa v nadpise za slovo „poplatkov“ vkladajú slová „a príplatkov k poplatkom“ a za slová „udržiavacích poplatkov“ pripájajú slová „a príplatkov “.

Ide o legislatívno-technickú pripomienku; úrad je povinný viesť evidenciu o všetkých spoplatňovaných úkonoch a vybraných udržiavacích poplatkov, vrátane súm vybraných príplatkov k jednotlivým udržiavacím poplatkom.

Výbor NR SR pre financie, rozpočet a menu

***Gestorský výbor odporúča neschváliť***

1. V čl. I v § 11 v nadpise sa za slovo „poplatkov“ vkladajú slová „a príplatkov k poplatkom“ a za slová „udržiavacích poplatkov“ pripájajú slová „a príplatkov k poplatkom“.

Ide o legislatívno-technickú pripomienku; úrad je povinný viesť evidenciu o všetkých spoplatňovaných úkonoch a vybraných udržiavacích poplatkov, vrátane súm vybraných príplatkov k jednotlivým udržiavacím poplatkom.

Ústavnoprávny výbor NR SR

***Gestorský výbor odporúča neschváliť***

1. V čl. I § 12 v prvej vete sa termín „penále“ nahrádza termínom „príplatok“ .

Ide o legislatívno-technickú pripomienku, ktorou sa sleduje zosúladenie s terminológiu článku 5bis ods. 1 Parížskeho dohovoru na ochranu priemyselného vlastníctva.

Výbor NR SR pre financie, rozpočet a menu

***Gestorský výbor odporúča schváliť***

1. V čl. I § 12 v prvej vete sa termín „penále“ nahrádza termínom „príplatok k poplatku“.

Ide o legislatívno-technickú pripomienku, ktorou sa sleduje zosúladenie s terminológiu článku 5bis ods. 1 Parížskeho dohovoru na ochranu priemyselného vlastníctva.

Ústavnoprávny výbor NR SR

***Gestorský výbor odporúča neschváliť***

1. V čl. I § 13 sa za slovo „lehôt“ vkladajú slová „splatnosti udržiavacích poplatkov a príplatku k poplatku“.

Ide o legislatívno-technickú pripomienku, ktorou sa precizuje navrhované ustanovenie.

Ústavnoprávny výbor NR SR

***Gestorský výbor odporúča neschváliť***

1. V čl. III 1. bode sa slová „Doterajší odkaz 13a sa označuje ako odkaz 13aa.“ nahrádzajú slovami „Doterajší odkaz vrátane poznámky pod čiarou 13a sa označuje ako 13aa.“.

Pri prečíslovaní odkazu na poznámku pod čiarou je nevyhnutné prečíslovať aj samotnú poznámku pod čiarou.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

***Gestorský výbor odporúča schváliť***

1. Za článok III sa vkladajú nové články IV, V a VI, ktoré znejú :

„Čl. IV

Zákon č. 55/1997 Z. z. o ochranných známkach v znení zákona č. 577/2001 Z. z., zákona č. 14/2004 Z. z., zákona č. 344/2004 Z. z. a zákona č. 84/2007 Z. z. sa mení takto:

V § 19 sa slová „2 500 Sk“ nahrádzajú slovami „82,50 eur“.

Čl. V

Zákon č. 444/2002 Z. z. o dizajnoch v znení zákona č. 344/2004 Z. z. a zákona č. 84/2007 Z. z. sa mení takto :

V § 39 sa slová „2 500 Sk“ nahrádzajú slovami „82,50 eur“.

Čl. VI

Zákon č. 517/2007 Z. z. o úžitkových vzoroch a o zmene a doplnení niektorých zákonov sa mení takto :

V § 46 sa slová „2 500 Sk“ nahrádzajú slovami „82,50 eur“.“

Vzhľadom na ustanovenia zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov je potrebné zmeniť sumy v slovenských korunách na sumy v eurách aj v ostatných právnych predpisoch z oblasti priemyselného vlastníctva.

Doterajší článok IV sa označuje ako článok VII.

Výbor NR SR pre hospodársku politiku

***Gestorský výbor odporúča schváliť***

1. Článok IV znie: „Tento zákon nadobúda účinnosť 1. februára 2009.“

Zmena je potrebná vzhľadom na skutočnosť, že k 1. januáru 2009 má nadobudnúť účinnosť novela zákona Národnej rady Slovenskej republiky č. 145/1995 Zb. o správnych poplatkoch v znení neskorších predpisov v súvislosti s prechodom na menu euro. Keďže predkladaný návrh zákona obsahuje aj novelizáciu zákona o správnych poplatkoch, z legislatívneho hľadiska nie je vhodné, aby obidve novely nadobudli účinnosť v rovnaký deň.

Výbor NR SR pre hospodársku politiku

***Gestorský výbor odporúča schváliť***

1. Príloha k zákonu č. … / 2008 znie :

„Príloha

**k zákonu č. … /2008 Z. z.**

**Sadzobník udržiavacích poplatkov**

Položka 1

Udržiavací poplatok za patent, udržiavací poplatok za európsky patent za

a) 3. rok ………………………………………………………. 66 eur

b) 4. rok ………………………………………………………. 82,50 eur

c) 5. rok ……………………………………………………….. 99,50 eur

d) 6. rok ……………………………………………………….. 116 eur

e) 7. rok ……………………………………………………….. 132,50 eur

f) 8. rok ………………………………………………………. 149 eur

g) 9. rok ……………………………………………………… 165,50 eur

h) 10. rok ………………………………………………………. 199 eur

i) 11. rok ………………………………………………………. 232 eur

j) 12. rok ………………………………………………………. 265,50 eur

k) 13. rok ………………………………………………………. 298,50 eur

l) 14. rok ………………………………………………………. 331,50 eur

m) 15. rok ………………………………………………………. 365 eur

n) 16. rok ……………………………………………………….. 398 eur

o) 17. rok ……………………………………………………….. 464,50 eur

p) 18. rok ……………………………………………………….. 531 eur

q) 19. rok ……………………………………………………….. 597 eur

r) 20. rok ………………………………………………………. 663,50 eur

Položka 2

Udržiavací poplatok za dodatkové osvedčenie za

a) 1. rok ………………………………………………………….. 995,50 eur

b) 2. rok …………………………………………………………. 1327,50 eur

c) 3. rok …………………………………………………………. 1659,50 eur

d) 4. rok …………………………………………………………. 1991,50 eur

e) 5. rok …………………………………………………………. 2323,50 eur

Položka 3

Udržiavací poplatok za dodatkové osvedčenie počas predĺženej

doby6) …………………………………………………..………..... 829,50 eur“

Vzhľadom na to, že predpokladaná účinnosť zákona nastane až v roku 2009, kedy v súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov bude zákonnou menou mena euro, je potrebné uviesť výšku udržiavacích poplatkov v mene euro. Výška poplatkov zodpovedá zámeru predkladateľa ponechať výšku udržiavacích poplatkov nezmenenú, teda v takej výške, aká by platila po zavedení meny euro, pokiaľ by nedošlo k vyňatiu udržiavacích poplatkov zo zákona o správnych poplatkoch.

Výbor NR SR pre hospodársku politiku

***Gestorský výbor odporúča schváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 1, 3, 4, 7, 10, 11, 12 a 13** hlasovať spoločne s odporúčaním **s c h v á l i ť;**

**o bodoch 2 a 8** hlasovať s odporúčaním **n e s c h v á l i ť;**

**o bode 5, 6 a 9** hlasovať spoločne s odporúčaním **n e s c h v á l i ť.**

**V.**

Gestorský výbor na základe stanovísk výborov k vládnemu návrhu zákona o poplatku za udržiavanie platnosti patentu, o poplatku za udržiavanie platnosti európskeho patentu s účinkami pre Slovenskú republiku a o poplatku za udržiavanie platnosti dodatkového ochranného osvedčenia na liečivá a výrobky na ochranu rastlín a o zmene niektorých zákonov (tlač **693**) vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona, podľa § 79 ods. 4 písm. f) a § 83 rokovacieho poriadku

**odporúča Národnej rade Slovenskej republiky**

vládny návrh zákona o poplatku za udržiavanie platnosti patentu, o poplatku za udržiavanie platnosti európskeho patentu s účinkami pre Slovenskú republiku a o poplatku za udržiavanie platnosti dodatkového ochranného osvedčenia na liečivá a výrobky na ochranu rastlín a o zmene niektorých zákonov

**s c h v á l i ť** v znení schválených pozmeňujúcich a doplňujúcich návrhov uvedených v tejto správe.

Spoločná správa výborov Národnej rady Slovenskej republiky o prerokovaní vládneho návrhu zákona o poplatku za udržiavanie platnosti patentu, o poplatku za udržiavanie platnosti európskeho patentu s účinkami pre Slovenskú republiku a o poplatku za udržiavanie platnosti dodatkového ochranného osvedčenia na liečivá a výrobky na ochranu rastlín a o zmene niektorých zákonov (tlač **693a**) v druhom čítaní bola schválená uznesením č. 420 z 21. októbra 2008. Súčasne výbor poveril spravodajcu výborov predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku.

Bratislava 21. októbra 2008

Maroš **K o n d r ó t  v.r.**

predseda Výboru NR SR pre

hospodársku politiku